Kollár, Boris, predseda NR SR (2020-07-07):
Vážené panie poslankyne, vážení páni poslanci, otváram rokovanie 9. schôdze Národnej rady Slovenskej republiky. Zaznie štátna hymna Slovenskej republiky. (Štátna hymna Slovenskej republiky.) Chcem vás požiadať, aby sme sa pred začatím rokovania prezentovali a zistili, či sme schopní sa uznášať. Prosím, prezentujme sa. Nejde. Požiadam technika, aby sme mohli ešte raz opakovať hlasovanie, pretože mnohým poslancom zlyhalo zariadenie. Prosím vynulovať. Prosím ešte raz, prezentujte sa. (Prezentácia.) Prítomných 135 poslancov, zisťujem, že je prítomných 135 poslancov. Teda Národná rada je schopná sa uznášať a môžeme pokračovať v rokovaní. Na 9. schôdzi Národnej rady budú overovateľmi poslanci Lucia Drábiková a Eduard Kočiš. Náhradníkmi budú páni poslanci Miloš Svrček a Magdaléna Sulanová. Na dnešnom rokovacom dni o ospravedlnenie požiadal pán poslanec Jozef Habánik. Pani poslankyne, páni poslanci, chcem vás informovať, že dnes 7. júla 2020 mi bolo doručené písomné oznámenie o jedenástich poslancoch Národnej rady, v ktorom oznamujú, že dnešným dňom vystupujú z poslaneckého klubu strany SMER – sociálna demokracia. Vzhľadom na to, že podľa príslušných ustanovení zákona o rokovacom poriadku a z toho vyplývajúce viaceré zmeny týkajúce sa ich funkcií v orgánoch Národnej rady, tieto personálne zmeny vykonáme na septembrovej schôdzi s ohľadom na čas, ktorý je potrebný na ukončenie rozpracovaných úloh v súvislosti s plnením povinností, ktoré vyplývajú z funkcií, ktoré zastávajú. Návrh programu schôdze vám bol rozdaný. Chcem uviesť, že som podľa príslušných ustanovení zákona o rokovacom poriadku pozval na 9. schôdzu Národnej rady v stredu 8. júla 2020 po hlasovaní o jedenástej hodine poslancov Európskeho parlamentu, ktorí boli zvolení na území Slovenskej republiky, preto je v návrhu programu na tento deň uvedený bod informácia poslancov Európskeho parlamentu o možnostiach čerpania... Pardon, ospravedlňujem sa, mám tu chybu. Dohodli sme sa na grémiu, že to bude o štrnástej. Tak zmena, o štrnástej hodine poslancov Európskeho parlamentu, ktorí boli zvolení na území Slovenskej republiky. Preto je v návrhu programu na tento deň uvedený bod informácia poslancov Európskeho parlamentu o možnostiach čerpania finančných zdrojov Európskej únie na podporu ekonomiky Slovenskej republiky. Na jedenástu, 11.15 sme zavolali na termínovaný bod pána ministra Mičovského. Pri prerokovaní tohto bodu budeme postupovať tak, že poslanci Európskeho parlamentu vystúpia podľa svojej príslušnosti k politickej frakcii v poradí, ako sa prihlásili, v rozsahu sedem minút. Po odznení všetkých vystúpení poslancov Európskeho parlamentu budú mať možnosť vystúpiť poslanci Národnej rady a položiť otázky v rozsahu dvoch minút, na ktoré budú môcť odpovedať jednotliví poslanci Európskeho parlamentu v rozsahu dvoch minút. O návrhu na vyslovenie súhlasu Národnej rady s vystúpením poslancov Európskeho parlamentu a o návrhu postupu rokovania o bode programu budeme hlasovať po prednesení návrhov na zmenu alebo doplnenie návrhu programu. Ďalej vás chcem informovať, že pani poslankyňa Európskeho parlamentu Lucia Ďuriš Nicholsonová požiadala o vystúpenie na 9. schôdzi Národnej rady k poslaneckému návrhu novely zákona č. 576/2004 Z. z. o zdravotnej starostlivosti (tlač 154). Hlasovať o pozvaní poslankyni Nicholsonovej Národnou radou a o súhlase s jej vystúpením v rozprave k tomuto poslaneckému návrhu zákona budeme po prednesení návrhov na zmenu alebo doplnenie návrhu programu. Pristúpime k schvaľovaniu návrhu programu 9. schôdze . Podľa § 24 ods. 1 v spojení s § 25 zákona o rokovacom poriadku podávam návrh na doplnenie návrhu programu o bod návrh na odvolanie Borisa Kollára z funkcie predsedu Národnej rady Slovenskej republiky. Doklad som odovzdal a navrhujem, aby sme tento návrh prerokovali ako prvý bod programu tejto schôdze. Odôvodnenie: Vážené... Predmetný návrh predkladám, aby v súvislosti s medializovanými informáciami o mojej diplomovej práci a v nadväznosti na vyjadrenie niektorých poslancov alebo poslaneckých klubov o vyvodení mojej osobnej zodpovednosti Národná rada rozhodla hlasovaním o mojom zotrvaní alebo odvolaní z postu predsedu Národnej rady. Pani poslankyne, páni poslanci, chcem vám pripomenúť, že podľa § 24 ods. 1 zákona o rokovacom poriadku návrhy na zmenu alebo doplnenie návrhu programu musia byť vyhotovené písomne a odovzdané predsedajúcemu pred začatím schôdze. Vzhľadom na to, že som takéto písomné návrhy pred začatím schôdze nedostal, len tento jeden, ktorý som ja podal, pristúpime k jednotlivým hlasovaniam. (Reakcia z pléna.) Kde sú? Áno, pardon, ospravedlňujem sa, áno, je tunák, ospravedlňujem sa, je tunák procedurálny návrh v písomnej forme. (Poslanec Štefana Kuffa stojí pred lavicou predsedajúceho, vznášajúc námietku.) Pred začatím, pred začatím, pred začatím, pred začatím. Pred začatím schôdzi, schôdzi, už som otvoril schôdzu. To je pred začatím. Nie. Pred začatím. Pred začatím som mal iba od Martina Beluského. Nech sa páči, pán Beluský, máte slovo.